Шанхай_Мастэрс_2016_(снукер)
Другі дзень (20 верасня)
20 верасня на Шанхай Мастэрс 2016 гуляліся яшчэ чатыры матчы ўайлдкард-раўнда і чатыры матчы 1/16 фіналу. У папярэднім раўндзе фіналіст першага розыгрышу шанхайскага турніру 2007 года Раян Дэй з Уэльса ўпэўнена перамог аматара Ма Біна з лікам 5:1 і брэйкамі ў 72, 107, 108 і 87 балаў. 46-ы сеяны дэбютант Курт Мэфлін таксама ўпэўнена перайграў іншага кітайскага аматара Гуаня Чжэня з лікам 5:1. На шляху да перамогі прадстаўнік Нарвегіі зрабіў брэйкі ў 53, 60 і 96 ачкоў. Фіналіст Шанхай Мастэрс 2014 года Марк Ален з Паўночнай Ірландыі гуляў у 1/16 фіналу супраць шатландца Энтані Мак-Гіла, які займаў 18-е месца ў рэйтынгу. Мак-Гіл пачаў матч з атакі ў 34 ачкі, але 7-ы сеяны спаборніцтва выдрапаў фрэйм на апошнім чорным, пасля чаго шатландскі снукерыст зрабіў брэйк у 52 балы ў другой партыі, але таксама саступіў яе Алену, які выканаў серыю ў 53 ачкі і выйшаў наперад з лікам 2:0. Пасля гэтага 30-гадовы снукерыст з Паўночнай Ірландыі дамінаваў у матчы, выйграўшы яшчэ тры фрэймы з серыяй у 55 балаў і здабыўшы ўпэўненую перамогу з лікам 5:0 і месца ў 1/8 фіналу ў пяты раз у кар'еры. Дзеючы пераможца Кайрэн Уілсан сустракаўся з Майклам Холтам, які быў пасеяны пад 28-м нумарам. 38-гадовы Холт адкрыў лік у паядынку і зрабіў яго 2:0 на сваю карысць з брэйкам у 69 балаў, пасля чаго ішоў наперадзе ў трэцяй партыі, калі Уілсан дапусціў 10 памылак пры выхадзе з снукера, але першы сеяны спаборніцтва, які займаў 14-ы нумар у сусветным рэйтынгу, пакінуў за сабой фрэйм і скараціў адставанне. Майкл Холт, які дайшоў да паўфіналу Шанхай Мастэрс у 2013 годзе, выйграў яшчэ два фрэймы, пасля чаго Кайрэн выканаў сэнчуры-брэйк у 101 бал, паспрабаваўшы вярнуцца ў гульню, але яго апанент таксама адказаў серыяй у 101 ачко і зрабіў лік 5:2, у чацвёрты раз запар выйшаўшы ў 1/8 фіналу шанхайскага рэйтынгавага спаборніцтва. У вячэрняй сесіі другога гульнявога дня на арэне былі згуляны яшчэ два матчы 1/16 фіналу і два матчы ўайлдкард-раўнда. 20-ы нумар рэйтынгу Стывен Магуайр упэўнена перайграў кітайца Сюя Ічэня, які перамог на аматарскім Мастэрс да спаборніцтва і ўпершыню гуляў на рэйтынгавым турніры, з лікам 5:0. У трэцім фрэйме паядынку шатландзец выканаў максімальны брэйк, які стаў 120-м афіцыйным максімумам у гісторыі снукера, другім — у сезоне, чацвёртым — у 2016 годзе, трэцім максімальным брэйкам на Шанхай Мастэрс, трэцяй серыяй у 147 ачкоў у кар'еры Магуайра, у тым ліку другой на тэрыторыі Кітая пасля максімума на адкрытым чэмпіянаце Кітая 2008 года. Апроч брэйка, які прынёс 35-гадоваму Стывену Магуайру £7000, ён выканаў серыі ў 130, 50 і 104 балаў. Дэбютант спаборніцтва Сцюарт Кэрынгтан, які займаў 61-е месца ў сусветным рэйтынгу, таксама разграміў Ню Чжуана, які ў трэці раз атрымаў уайлдкард ад арганізатараў Шанхай Мастэрс , з лікам 5:1. У першай партыі 26-гадовы англічанін зрабіў брэйк у 141 бал, пасля чаго таксама выканаў серыі ў 76, 135 і 76 ачкоў і прайшоў у 1/16 фіналу. Чэмпіён свету і лідар рэйтынгу Марк Сэлбі гуляў супраць Юаня Сыцзюня, які прайшоў праз уайлдкард-раўнд, у 1/16 фіналу. Пераможца шанхайскага турніру 2011 года зрабіў лік 3:0 з брэйкам у 76 ачкоў, пасля чаго малады кітаец выканаў сэнчуры ў 100 балаў і размачыў лік, аднак 33-гадовы снукерст з Англіі выйграў яшчэ дзве партыі з серыяй у 52 балы ў апошнім фрэйме і з лікам 5:1 прайшоў у другі раўнд у сёмы раз у кар'еры. 11-ы сеяны спаборнітцва Роні О’Саліван сустракаўся з Лянам Вэньбо з Кітая, з якім гуляў у фінальным паядынку Шанхай мастэрс 2009 года, калі здабыў перамогу з лікам 10:5. 29-гадовы азіят, які пасля фіналу 2009 года не праходзіў далей за 1/16 фіналу шанхайскага турніру, адкрыў лік, узяўшы доўгую першую партыю, пасля чаго пяціразовы чэмпіён свету зрабіў брэйк у 84 балы ў другім фрэйме, але англічанін дапускаў шмат памылак, што дазволіла 20-му сеянаму Ляну Вэньбо выйсці наперад з лікам 4:1. 40-гадовы О'Саліван пакінуў за сабой шостую партыю з брэйкам у 65 ачкоў, пасля чаго пачаў дамінаваць у матчы, а кітайскі снукерыст страціў некалькі шанцаў скончыць паядынак пераможнай серыяй. З брэйкамі ў 42 і 56 балаў англічанін выйграў яшчэ тры фрэймы і з лікам 5:4 выйшаў у 1/8 фіналу спаборніцтва ўпершыню з 2011 года на Майкла Холта.